Here is a page extracted from Wikipedia that may contain CSS, HTML, and a lot of unformatted text.

Title: Congosto
Content: Iste articlo ye sobre una formación cheolochica; ta atros usos, se veiga Congosto (desambigación).

Un congosto u congostro ye una foz que complega las qualidatz de muita altaria de ripas y de muita estreitura entre ellas. Los slot canyons de los cheomorfologos son una forma extrema de congostro.

 Etimolochía y variants 

La palabra congosto deriva de lo latín COANGUSTUM, se presenta tamién en castellano, y tiene la suya continación en catalán como congost. En chistabín y en baixo-ribagorzano se documenta la variant con metafonía vocalica congusto, María Luisa Arnal Purroy Diccionario del habla de la Baja Ribagorza Occidental. Gara d'Edizions, 2003. p 76. que ha formau un microtoponimo en La Puebla de Castro. La forma sin metafonía congosto ye la mes estendida y tamién ye documentada en textos medievals pero no fegura en los diccionarios locals por no estar un elemento diferencial respecto a lo castellano.

En Ribagorza se presenta la variant congostro dende la val de Benás dica Ribagorza Baixa, Ángel Ballarín Cornel: Diccionario del Benasqués. Institución Fernando el Católico, Zaragoza, segunda edición 1978. p 270. y tamién bi ha variants con metafonía como congustro y congrusto en Ribagorza Baixa. Estas variants han formau microtoponimos en Vulturina y Grustán.

 Toponimia 

Son microtoponimos que van acompanyaus de l'oronimo chenerico congostro u congosto:
Cabaniellas.
Croqueta.
Mont-rebei.
Segorb.
Ventamillo.
As Cambras.
As Devotas.
L'Entremont.

En la Peninsula Iberica destacan como toponimos formaus con esta radiz:
El Congosto (entre Alloza, Estercuel y Oliet).
Río Congost (Catalunya).
Congostrina (provincia de Guadalachara).
San Andrés del Congosto (provincia de Guadalachara).
Puente del Congosto (Salamanca).
Quintana y Congosto (Leyón).
Congosto del Bierzo (Leyón).

 Referencias 

 Bibliografía 
 Fernando Biarge López, Aurelio Biarge, José Antonio Cuchi, Enrique Salamero: Cañones y barrancos. Un medio excepcional''. Editorial: El Patrimonio Natural Altoaragonés, Uesca, 2005.